b'\n_START_ARTICLE_\nAnkkapurhan linna\n_START_PARAGRAPH_\nAnkkapurha (engl. McDuck Castle) on Aku Ankka -sarjakuvissa esiintyv\xc3\xa4 kuvitteellinen skotlantilainen linna, joka on kuulunut vuosisatojen ajan MacAnkan klaanille. Linnan omistaa Roope Ankka, klaanin mieslinjan viimeinen._NEWLINE_Carl Barks loi Ankkapurhan linnan Vanhan linnan salaisuus -tarinaa varten vuonna 1948. Sittemmin linna on esiintynyt erityisesti muutamissa Don Rosan tarinoissa, muun muassa Roopen menneisyytt\xc3\xa4 k\xc3\xa4sittelev\xc3\xa4ss\xc3\xa4 el\xc3\xa4m\xc3\xa4kertasarjassa Roope Ankan el\xc3\xa4m\xc3\xa4 ja teot. Rosan mukaan Ankkapurha sijaitsee Rannochin nummella Skotlannin Yl\xc3\xa4mailla.\n_START_SECTION_\nLuomisty\xc3\xb6\n_START_PARAGRAPH_\nCarl Barks sai innoituksensa Vanhan linnan salaisuuteen hein\xc3\xa4kuun 1947 National Geographicista lukemastaan Norman Wilkinsonin artikkelista \xe2\x80\x9dBritish Castles, History in Stone\xe2\x80\x9d. Artikkelin kuvituksena oli muun muassa Wilkinsonin etsaus walesilaisesta Harlechin linnasta. Barks kopioi kuvasta varsin tarkasti Harlechin massiivisen ulkomuurin ja py\xc3\xb6re\xc3\xa4t kulmatornit Ankkapurhaansa, lis\xc3\xa4ten vain muureille sakaraharjat, yhden ylim\xc3\xa4\xc3\xa4r\xc3\xa4isen tornin ja hiukan lis\xc3\xa4\xc3\xa4 varustuksia. Suuren keskustornin malliksi h\xc3\xa4n kuitenkin valitsi Harlechin sijaan edellisen vuoden lehdess\xc3\xa4 ilmestyneen valkokuvan skotlantilaisesta Cawdorin linnasta. Ankkapurhan ymp\xc3\xa4rist\xc3\xb6ksi Barks valitsi kumpuilevan nummimaiseman, kun Harlech taas seisoi aikoinaan korkealla jyrk\xc3\xa4nteell\xc3\xa4 meren \xc3\xa4\xc3\xa4rell\xc3\xa4 \xe2\x80\x93 nyky\xc3\xa4\xc3\xa4n meri on vet\xc3\xa4ytynyt kauemmas._NEWLINE_Ankkapurhan sis\xc3\xa4tiloissa Barks otti mallia ainakin Wilkinsonin etsaamasta Winchesterin linnan suuresta salista, vaikka vaihtoikin py\xc3\xb6re\xc3\xa4t pylv\xc3\xa4\xc3\xa4t kulmikkaiksi kivipilareiksi ja mittakaavan pienemm\xc3\xa4ksi. Ankkojen saapuessa sis\xc3\xa4lle viidennen sivun nelj\xc3\xa4nness\xc3\xa4 ruudussa valo lankeaa haarniskasaliin samassa kulmassa kuin Wilkinsonin etsauksessa, samoin pilarien ja holvikaarten kulma on ilmeisen yhtenev\xc3\xa4. Don Rosa puolestaan k\xc3\xa4ytti Klaaninsa viimeisess\xc3\xa4 Ankkapurhan suuren salin mallina Camelotin sis\xc3\xa4tiloja esitt\xc3\xa4v\xc3\xa4\xc3\xa4 ruutua Hal Fosterin Prinssi Rohkea -sarjakuvasta.\n_START_SECTION_\nEsiintyminen sarjakuvissa\n_START_PARAGRAPH_\nBarksin Vanhan linnan salaisuudessa Ankkapurha on suuri harmaakivinen linnoitus, jota ymp\xc3\xa4r\xc3\xb6i matala vallihauta. Ulkomuurin nelj\xc3\xa4ss\xc3\xa4 kulmassa seisovat paksut py\xc3\xb6re\xc3\xa4t tornit, ja sis\xc3\xa4pihalla kohoaa korkea, nelikulmainen keskustorni. Linnan salien ja k\xc3\xa4yt\xc3\xa4vien seinustoille on asetettu esille lukuisia menneiden aikojen MacAnkkojen haarniskoja. Ulkona nummella l\xc3\xa4hell\xc3\xa4 Ankkapurhan porttia on MacAnkkojen kalmisto sammaloituneine ja ajansy\xc3\xb6mine hautakivineen. Sinne on haudattu my\xc3\xb6s Roopen vanhemmat Fergus ja Lauha. Linnan l\xc3\xa4hin asutus on Don Rosan mukaan pieni kyl\xc3\xa4 nimelt\xc3\xa4 Ankantaka (engl. MacDuich)._NEWLINE_Vaikka Ankkapurha on Vanhan linnan salaisuudessa keskustornin osittain sortunutta kattoa lukuun ottamatta varsin hyv\xc3\xa4ss\xc3\xa4 kunnossa, yli kymmenen vuotta my\xc3\xb6hemmin piirretyss\xc3\xa4 Vaskervillen koirassa (1960) Barks esittelee aivan toisenlaisen linnan: kivikasoista ja puoliksi sortuneista seinist\xc3\xa4 koostuvan raunion. Toisin kuin Vanhan linnan salaisuudessa, t\xc3\xa4ss\xc3\xa4 tarinassa linna on tosin verrattain pieness\xc3\xa4 sivuosassa. MacAnkkojen sukulinnan kahdella eri versiolla on ulkoisesti hyvin v\xc3\xa4h\xc3\xa4n yhteist\xc3\xa4, eik\xc3\xa4 Barks yhdist\xc3\xa4 Vaskervillen koiraa Vanhan linnan salaisuuden tarinalliseenkaan jatkumoon. Molemmissa tarinoissa Ankat vaikuttavat olevan ensimm\xc3\xa4ist\xc3\xa4 kertaa Skotlannissa Roopen sukuperint\xc3\xb6\xc3\xa4 j\xc3\xa4ljitt\xc3\xa4m\xc3\xa4ss\xc3\xa4, vaikkakin aivan eri syist\xc3\xa4. Don Rosan piirt\xc3\xa4m\xc3\xa4 Ankkapurha on pikkutarkka kopio Vanhan linnan salaisuuden linnasta._NEWLINE_Linnalla on suomennoksessa sama nimi kuin Kymijoen Ankkapurha-koskella Kouvolassa. Kosken nimi ei tosiasiassa liity ankkoihin, vaan se on alun perin tarkoittanut \xe2\x80\x9dkovaa koskea\xe2\x80\x9d viitaten virran voimakkuuteen.\n_START_SECTION_\nLinnan kuvitteellinen historia\n_START_PARAGRAPH_\nJulkaistuista tarinoista ei k\xc3\xa4y ilmi, milloin Ankkapurha tarkalleen ottaen on rakennettu, mutta viimeist\xc3\xa4\xc3\xa4n sen on t\xc3\xa4ytynyt olla olemassa jossakin muodossa vuonna 1057. MacAnkan klaani oli ollut Skotlannissa jo vuosisatoja aiemminkin, kuten k\xc3\xa4y ilmi Don Rosan luonnoksista Roopen el\xc3\xa4m\xc3\xa4kerran aloitukseksi._NEWLINE_Vuonna 1220 sir Ohrap\xc3\xa4\xc3\xa4 MacAnkka muurasi umpeen linnan vankityrmiin viev\xc3\xa4n sis\xc3\xa4\xc3\xa4nk\xc3\xa4ynnin sill\xc3\xa4 verukkeella, ett\xc3\xa4 h\xc3\xa4n katsoi niiden yll\xc3\xa4pidon k\xc3\xa4yv\xc3\xa4n liian kalliiksi. Samalla h\xc3\xa4n kuitenkin rakennutti linnasta ulos johtavan k\xc3\xa4yt\xc3\xa4v\xc3\xa4n, jonka salaamiseksi tyrm\xc3\xa4t ilmeisesti todellisuudessa suljettiin. Ulkona nummella k\xc3\xa4yt\xc3\xa4v\xc3\xa4n sis\xc3\xa4\xc3\xa4nk\xc3\xa4ynti oli k\xc3\xa4tketty MacAnkkain kalmistoon sir Ohrap\xc3\xa4\xc3\xa4n hautapaaden alle \xe2\x80\x93 todellisuudessa h\xc3\xa4nt\xc3\xa4 ei ollut haudattu sinne, vaan Tupu, Hupu ja Lupu l\xc3\xb6ysiv\xc3\xa4t h\xc3\xa4nen luurankonsa esille asetetusta haarniskasta linnan sis\xc3\xa4lt\xc3\xa4. Sotisovan takana oli toinen salaovi tyrmiin._NEWLINE_1300-luvun alulla Ankkapurhasta tuli temppeliherrojen valtavan omaisuuden k\xc3\xa4tk\xc3\xb6paikka, kun aarre rahdattiin Skotlantiin turvaan Ranskan kuninkaan Filip IV:n suunnittelemalta takavarikolta. Temppeliherroihin kuulunut MacAnkka tarjosi Ankkapurhan aarteen k\xc3\xa4tk\xc3\xb6paikaksi, ja sit\xc3\xa4 varten linnan alle rakennettiin suuri maanalainen sali, jonne johti salak\xc3\xa4yt\xc3\xa4v\xc3\xa4 sir Ohrap\xc3\xa4\xc3\xa4n sinet\xc3\xb6imist\xc3\xa4 tyrmist\xc3\xa4. Aarteen olemassaolo unohtui MacAnkoilta vuosisadoiksi, kunnes Roopen is\xc3\xa4 Fergus l\xc3\xb6ysi salak\xc3\xa4yt\xc3\xa4v\xc3\xa4n vuoden 1900 tiet\xc3\xa4mill\xc3\xa4. H\xc3\xa4nk\xc3\xa4\xc3\xa4n ei kuitenkaan kyennyt ratkaisemaan viimeist\xc3\xa4 johtolankaa, ja aarteen l\xc3\xb6ysi vasta Roope puolta vuosisataa my\xc3\xb6hemmin Don Rosan tarinassa Kirje kotoa._NEWLINE_Asuttuaan Ankkapurhassa ainakin kuusi vuosisataa MacAnkat joutuivat pakenemaan tiluksiltaan vuonna 1675, kun heit\xc3\xa4 ilmestyi vainoamaan kammottava paholaiskoira. Vuosisatoja my\xc3\xb6hemmin Roope sai selville Barksin tarinassa Vaskervillen koira, ett\xc3\xa4 aavehurtta oli todellisuudessa ollut kilpailevan Vaskervillen klaanin j\xc3\xa4sen valtavaksi koiraksi naamioituneena. Karkotettuaan MacAnkat Vaskervillet p\xc3\xa4\xc3\xa4siv\xc3\xa4t laiduntamaan lampaitaan vapaasti vihamiestens\xc3\xa4 mailla. MacAnkat s\xc3\xa4ilyiv\xc3\xa4t Ankkapurhan omistajina, mutta kahteen vuosisataan he eiv\xc3\xa4t siell\xc3\xa4 asuneet ja linna oli tyhjill\xc3\xa4\xc3\xa4n._NEWLINE_MacAnkat olivat vuonna 1885 vaarassa menett\xc3\xa4\xc3\xa4 Ankkapurhan veror\xc3\xa4stien vuoksi, mutta viime hetkell\xc3\xa4 Roope palasi Amerikasta mukanaan kymmenentuhannen dollarin \xc5\xa1ekki myym\xc3\xa4st\xc3\xa4\xc3\xa4n kuparikaivoksesta. Vaskervillet varastivat \xc5\xa1ekin, jonka j\xc3\xa4lkeen Roope haastoi Argus Vaskervillen kaksintaisteluun. T\xc3\xa4m\xc3\xa4n j\xc3\xa4lkeen perhe asettui asumaan linnaan, kunnes Roope vuonna 1902 viel\xc3\xa4 kerran palasi Skotlantiin. H\xc3\xa4n oli aikonut asettua asumaan Ankkapurhaan, mutta ep\xc3\xa4onniset Yl\xc3\xa4maan kisat vakuuttivat h\xc3\xa4net siit\xc3\xa4, ettei h\xc3\xa4n en\xc3\xa4\xc3\xa4 sopeutuisi seudulle. Roope otti sisarensa mukaansa ja l\xc3\xa4hti Ankkalinnaan. L\xc3\xa4ht\xc3\xb6p\xc3\xa4iv\xc3\xa4n\xc3\xa4 is\xc3\xa4 Fergus kuoli._NEWLINE_Liki viiteen vuosikymmeneen linnassa ei asunut muita kuin Skotti McTerrier, jonka Roope oli palkannut linnan hoitajaksi viimeisell\xc3\xa4 k\xc3\xa4ynnill\xc3\xa4\xc3\xa4n 1902. Skotti kuoli muutamia kuukausia ennen Vanhan linnan salaisuuden tapahtumia. Seikkailun j\xc3\xa4lkeen linnalle t\xc3\xa4ytyi etsi\xc3\xa4 uusi hoitaja. Aku pestasi Roopen tiet\xc3\xa4m\xc3\xa4tt\xc3\xa4 teht\xc3\xa4v\xc3\xa4\xc3\xa4n h\xc3\xa4nen sisarensa Matildan, jonka kanssa Roope oli k\xc3\xa4rsinyt v\xc3\xa4lirikon kaksi vuosikymment\xc3\xa4 aiemmin.'